**Vedtekter for Spydeberg Prestegårds Venner**

**§ 1. Formål**

Spydeberg Prestegårds Venner har til formål å støtte og stimulere Stiftelsen Spydeberg prestegårds virksomhet gjennom:

1. Å fremme interessen for Spydeberg prestegård.
2. Å bidra i tiltak Stiftelsen Spydeberg prestegård har behov for.
3. Å utvikle en kunnskapssmie gjennom medlemsmøter, interessegrupper, turer etc.
4. Å virke for Stiftelsen Spydeberg prestegårds arbeid ved studier og formidling av:
5. Historien om opplysningstiden i Norge på 1700-tallet,
6. Jacob Nicolai Wilses arbeid lokalt, nasjonalt og internasjonalt,
7. Historien om 1814 og den betydningen disse hendingene har for oss i dag.
8. Hageanlegget og naturforekomstene knyttet til prestegården som kunnskapsressurs og pedagogisk emne.
9. Å bidra til at barn og unge blir en viktig målgruppe i opplysningsarbeidet.

**§ 2 Medlemmer.**

Venneforeningen er åpen for alle. Både enkeltpersoner og bedrifter/organisasjoner kan bli medlemmer. Det betales en årlig kontingent. Årsmøtet fastsetter kontingenten.

**§ 3 Styret.**

Spydeberg Prestegårds Venner ledes av et styre på 5 personer og 2 varamedlemmer valgt av årsmøtet.

**§ 4 Årsmøtet.**

Årsmøte holdes ordinært en gang hvert år innen utgangen av mars, og skal behandle:

1. Årsmelding og regnskap
2. Budsjett for kommende år
3. Kontingent for kommende år
4. Valg av styre
* Styreleder for 1 år
* 2 styremedlemmer for 2 år
* 2 styremedlemmer for 1 år første gang, deretter for 2 år.
* 2 varamedlemmer for 1 år
1. Øvrige valg
* Revisor for 1 år
* Valgkomite på 3 medlemmer for 2 år og 1 varamedlem for 2 år.
1. Innkomne saker

Styrets innkalling til ordinært årsmøte annonseres med 1 måneds varsel i lokal/regional presse og på Stiftelsen Spydeberg prestegårds hjemmeside på internett. Innkomne saker som ønskes behandlet i årsmøtet må være styret i hende 14 dager før årsmøtet.

Stemmerett har alle som har betalt kontingent for siste år. Beslutninger på årsmøtet fattes ved alminnelig flertall med unntak av paragrafene 8 og 9. Valgene skal være skriftlige, dersom det fremmes slikt krav.

**§ 5 Ekstraordinært årsmøte.**

Ekstraordinært årsmøte holdes etter beslutning av styret, eller etter skriftlig begjæring av minst 1/3-del av medlemmene. For innkalling, varsel og avstemminger gjelder det samme som for ordinært årsmøte. Bare saker som er oppført på innkallingen kan behandles.

**§ 6 Spydeberg Prestegårds Venners forhold til Stiftelsen Spydeberg prestegård.**

Det bør være minimum ett felles årlig møte mellom styret i Spydeberg Prestegårds Venner og styret i

Stiftelsen Spydeberg prestegård, hvor det gjensidig informeres om arbeidet og arbeidsplaner

for kommende år. Spydeberg Prestegårds Venner vil i samarbeid med Stiftelsen Spydeberg prestegård

informere medlemmene om virksomheten ved Spydeberg prestegård. Styret for Stiftelsen Spydeberg prestegård skal bli forelagt vedtektsendringer til Spydeberg Prestegårds Venner.

**§ 7 Økonomi og organisering.**

Gaver til Spydeberg Prestegårds Venner disponeres i samråd med Stiftelsen Spydeberg prestegård. Mellom Stiftelsen Spydeberg prestegård og Spydeberg Prestegårds Venner fastsettes en årlig leie for benyttelse av eiendommen.

Det kan etableres komiteer /underutvalg for aktuelle fagområder. Disse utarbeider årlige arbeidsprogram og eventuelle budsjetter /regnskaper som forelegges venneforeningens styre innen utgangen av januar.

Det skal avholdes fellesmøte mellom styret og komiteene minimum en gang pr. år, fortrinnsvis i 1. kvartal. Ved behov kan den enkelte komiteleder be om å få møte i styret. Tilsvarende kan styret ved behov innkalle komiteledere til drøfting av aktuelle saker.

**§ 8 Vedtektsendringer.**

Forandringer av vedtektene kan bare vedtas av ordinært årsmøte med 2/3 flertall av frammøtte stemmeberettigede. Skriftlige forslag må være styret i hende innen 31.12. året før årsmøtet.

**§ 9 Oppløsning.**

Forslag om oppløsning av Spydeberg Prestegårds Venner må innleveres innen 1.november året før ordinært årsmøte.

Styret i Spydeberg Prestegårds Venner og styret for Stiftelsen Spydeberg prestegård gir sin betenkning til forslaget. Forslaget om oppløsning behandles i ordinært årsmøte og må vedtas med 2/3 flertall av de frammøtte stemmeberettigede. Blir forslaget om oppløsning vedtatt, tilfaller Spydeberg Prestegårds Venners midler Stiftelsen Spydeberg prestegård.

Disse vedtektene ble første gang vedtatt i konstituerende årsmøte den 11. mars 2011. Endringer i formålsparagrafen ble foretatt i årsmøtet 28. februar 2012. Siste setning i §7 ble lagt til etter årsmøtet 26. februar 2013. Ytterligere endringer ble vedtatt av årsmøtet 13. februar 2017.